গত কাল পাকিস্তানের জেলে আটক ১১৩ জন ভারতীয় মৎস্যজীবীকে মুক্ত করার সিদ্ধান্ত নিয়েছিল ইসলামাবাদ। পরিবর্তে পাকিস্তানের ৮৮ জন মৎস্যজীবীকে আগামী কাল মুক্তি দিতে চলেছে ভারত। একই সঙ্গে ইসলামাবাদের পক্ষ থেকে আবেদন করা হয়েছে, ওই ৮৮ জন ছাড়াও ভারতীয় জেলে বন্দি বাকি ৯ জন মৎস্যজীবীও যে পাকিস্তানের নাগরিক তা ইতিমধ্যেই প্রমাণিত হয়েছে। তাই তাদেরও একসঙ্গে মুক্তি দেওয়ার জন্য বিদেশ মন্ত্রকের কাছে আবেদন করেছে পাকিস্তান। এতে দু’দেশের সম্পর্ক আরও মজবুত হবে বলেও জানিয়েছে ইসলামাবাদ। আজ বিদেশ মন্ত্রক সূত্রে অবশ্য জানানো হয়েছে, নীতিগত ভাবে বাকিদের মুক্তি দিতে ভারতের কোনও সমস্যা নেই। কিন্তু বিষয়টির সঙ্গে কিছু আইনি প্রক্রিয়া জড়িয়ে রয়েছে। তা মিটে গেলে বাকিদেরও ছেড়ে দেওয়া হবে। চলতি সপ্তাহে রমজানের শুভেচ্ছা জানিয়ে পাকিস্তানের প্রধানমন্ত্রী নওয়াজ শরিফকে ফোন করেছিলেন নরেন্দ্র মোদী। তখনই দুই প্রধানমন্ত্রীর মধ্যে মৎস্যজীবীদের মুক্তির বিষয়টি নিয়ে আলোচনা হয়। রমজানকে কেন্দ্র করে এই সৌজন্যকে ইতিবাচক পদক্ষেপ বলে মনে করছে কূটনেতিক মহল। সন্ত্রাস প্রশ্নে থমকে থাকা দু’পক্ষের সম্পর্ক এই সিদ্ধান্তে কিছুটা হলেও নতুন গতি পাবে বলেই আশা করছেন বিদেশ মন্ত্রকের কর্তারা।